書義倡傳後
作者：鍾明
朝代：宋

paragraphs: 洞庭之南瀟湘浦，佳人娟娟隔秋渚。
門前冠蓋但如雲，玉貌當年誰爲主。
風流學士淮海英，解作多情斷腸句。
流傳往往過湖嶺，未見誰知心已赴。
舉首却在天一方，直北中原數千里。
自憐容華能幾時，相見河清不可俟。
北來遷客古藤州，度湘獨弔長沙傅。
天涯流落行路難，暫解征鞍聊一顧。
橫波不作常人看，邂逅乃慰平生慕。
蘭堂置酒羅饈珍，明燭燒膏爲延佇。
清歌宛轉遶梁塵，博山空濛散烟霧。
雕床斗帳芙蓉褥，上有鴛鴦合歡被。
紅顔深夜承燕娛，玉笋清晨奉巾屨。
匆匆不盡新知樂，惟有此身爲君許。
但說恩情有重來，何期一別歲將暮。
午枕孤眠魂夢驚，夢君來別如平生。
與君已別復何別，此別無乃非吉徵。
萬里海風掀雪浪，魂招不歸竟長往。
效死君前君不知，向來宿約無期爽。
君不見二妃追舜號蒼梧，恨染湘竹終不枯。
無情湘水自東注，至今斑笋盈江隅。
屈原九歌豈不好，煎膠續絃千古無。
我今試作義倡傳，尚使風期後來見。